Andreas Galtvik

Andreas Petersen Galtvik (1848–1937) var en norsk politiker og gårdbruker på Frosta. Han var stortingsmann for Nordre Trondhjems amt (Nord-Trøndelag) 1900–1906 og 1910–1921. Han tilhørte partiet Venstre.

 Liv og virke 
Han ble født på morsslektens gård, Hellan, og vokste opp på Galtvik på Frosta. Han overtok gården i 1882 og overlot den til sin eldste sønn i 1927.

Han gikk som ung på folkehøyskolen som Lars Bentsen og Hans Konrad Foosnæs holdt i Stjørdal. Han bidrog senere til folkeopplysningsarbeidet i hjembygda.

 Politiker og tillitsmann 
Galtvik var styremedlem i Frosta sparebank i 50 år og satt som styreformann i 1886 og fra 1890 til 1919. I 1898 var han med på å etablere Frosta Dampskibsselskap, der han satt som styreformann frem til 1910. Han var formann i fiskeristyret for Stjør- og Verdal fra 1894 og formann i Indtrøndelagens og Namdalens folkevæbningssamlag fra 1896 til 1899.

Han var medlem av Frosta herredsstyre i 40 år og ordfører 1898–1913, 1916–1919 og 1922–1925. Venstre mistet flertallet i herredsstyret under målstriden tidlig på 1900-tallet, men Galtvik beholdt ordførervervet.

Galtvik var innvalgt på Stortinget fra Nordre Trondhjems amt 1900–1906, varamann for stortingsmann Bernhard Øverland fra Stjørdalen valgkrets i Nordre Trondhjems amt 1907–1909 samt fast innvalgt fra Stjørdalen valgkrets 1910–1921. Galtvik var medlem av Stortingets landbrukskomité og Stortingets justiskomité før han satt i Stortingets tollkomité 1910–1918, den siste perioden som nestformann. Han var også nestformann i den sammenslåtte Stortingets finans- og tollkomité 1919–1921.

Galtvik ble tildelt 7. juni-medaljen, Kong Haakon VIIs jubileumsmedalje 1905–1930 og Medaljen for borgerdåd.

 Referanser 

 Eksterne lenker 



Kategori:Stortingsrepresentanter fra Venstre
Kategori:Stortingsrepresentanter for Nord-Trøndelag
Kategori:Stortingsrepresentanter 1901–1903
Kategori:Stortingsrepresentanter 1904–1906
Kategori:Stortingsrepresentanter 1910–1912
Kategori:Stortingsrepresentanter 1913–1915
Kategori:Stortingsrepresentanter 1916–1918
Kategori:Stortingsrepresentanter 1919–1921
Kategori:Ordførere i Frosta
Kategori:Venstre-ordførere i Nord-Trøndelag
Kategori:Norske bønder
Kategori:Medaljen for borgerdåd
Kategori:Personer fra Frosta kommune